Derduisende SA’ners met ‘skelmpies’ dalk ontbloot‘n Skermskoot van die webtuiste. Derduisende Suid-Afrikaners wat geregistreer is op ŉ webwerf waar getroudes ŉ ‘skelmpie’ kan soek, se besonderhede kan moontlik bekend gemaak word ná ŉ kuberaanval. Avid Life Media (ALM), wat die webwerf ashleymadison.com besit, het bevestig dat kuberkrakers toegang tot die persoonlike inligting van sy kliënte gekry het. Die kuberkrakers dreig nou glo om die inligting bekend te maak. Die webtuiste ashleymadison.com moedig buite-egtelike verhoudings aan en het glo sowat 40 miljoen lede regoor die wêreld. RDM berig intussen tot 175 000 Suid-Afrikaners is op dié webtuiste geregistreer. Volgens ALM is ŉ tegnologieveiligheidsfirma aangestel om die saak te ondersoek. KrebsonSecurity, wat eerste berig het oor die kuberaanval, het gesê die kuberkrakers is ŉ groep wat na hulself verwys as “The Impact Team”. Die kuberkrakers dreig glo om al die persoonlike inligting bekend te maak indien die webtuiste nie totaal verwyder word nie.